ବ୍ରିସବେନ,୧୯/୦୧ଃ ଭାରତୀୟ କ୍ରିକେଟ୍ ଦଳର ଅଧିନାୟକ ବିରାଟ କୋହିଲିଙ୍କ ଅନୁପସ୍ଥିତି ସତ୍ତ୍ୱେ ମଧ୍ୟ କଙ୍ଗାରୁ ଦଳକୁ ଟିମ୍ ଇଣ୍ଡିଆ ଧୂଳି ଚଟାଇଛି । ଆଜିଙ୍କ୍ୟ ରାହାଣେଙ୍କ ଅଧିନାୟକତ୍ୱରେ ଦଳ ଇତିହାସ ରଚିଛି । ବ୍ରିସବେନରେ ଖେଳାଯାଇଥିବା ଚତୁର୍ଥ ଟେଷ୍ଟରେ ଭାରତ, ଅଷ୍ଟ୍ରେଲିଆକୁ ୩ ୱିକେଟ୍ ରେ ହରାଇ ସରିଜକୁ ୨-୧ରେ ଜିତି ନେଇଛି । ଭାରତ ଲଗାତର ଅଷ୍ଟ୍ରେଲିଆକୁ ତାର ଘରୋଇ ମାଟିରେ ହିଁ ପରାସ୍ତ କରିବାକୁ ସମର୍ଥ ହୋଇଛି ।
୨୦୧୮-୧୯ରେ ପୂର୍ବଥର ଭାରତ- ଅଷ୍ଟ୍ରେଲିଆ ମଧ୍ୟରେ ଖେଳାଯାଇଥିବା ଟେଷ୍ଟ ସିରିଜ୍କୁ ୨-୧ରେ ଜିତି ନେଇଥିଲା ଟିମ୍ ଇଣ୍ଡିଆ । ଏହାସହ ଆଜିର ମ୍ୟାଚ୍କୁ ହାତେଇ ବର୍ଡର-ଗାଭାସ୍କର ଟ୍ରଫିରେ ଲଗାତର ତିନୋଟି ସିରିଜ୍ ଜିତି ଭାରତୀୟ ଦଳ ହ୍ୟାଟ୍ରିକ୍ ମାରିବାର ରେକର୍ଡ କରିଛି । ଏହା ପୂର୍ବରୁ ଭାରତ ଦୁଇଟି ସିରିଜ୍ ଜିତି ବର୍ଡର-ଗାଭାସ୍କର ଟ୍ରଫି ଉପରେ କବ୍ଜା କରିଥିଲା । ୨୦୧୮-୧୯ ସିରିଜ୍ ପୂର୍ବରୁ ୨୦୧୬-୧୭ରେ ୨-୧ରେ ଅଷ୍ଟ୍ରେଲିଆକୁ ଭାରତ ପରାସ୍ତ କରିଥିଲା ।
ବ୍ରିସବେନର ଗାବା ଷ୍ଟାଡିୟମରେ ଚାଲିଥିବା ଟେଷ୍ଟର ଚତୁର୍ଥ ପାଳିରେ ୩୨୮ ରନର ଲକ୍ଷ୍ୟକୁ ସଫଳତା ପୂର୍ବକ ହାସଲ କରିଛି ଭାରତ । ଏଥି ସହ ଭାରତ ୱେଷ୍ଟ ଇଣ୍ଡିଜର ୭୦ ବର୍ଷ ପୂରୁଣା ରେକର୍ଡକୁ ଭାଙ୍ଗିଛି । ଏହା ପୂର୍ବରୁ ୧୯୫୧ ମସିହରେ ୱେଷ୍ଟ ଇଣ୍ଡିଜ୍ ଗାବା ଷ୍ଟାଡିୟମରେ ୨୩୬ ରନ୍ ର ପିଛା କରି ସିରିଜ୍ ଜିତି ଥିଲା । ତେବେ ଅଷ୍ଟ୍ରେଲିଆର ଅଭେଦ୍ୟ କିଲ୍ଲା କୁହାଯାଉଥିବା ବ୍ରିସବେନର ଗାବା ଷ୍ଟାଡିୟମରେ ବିଜୟ ହାସଲ କରି ଭାରତ ଏହି ଐତିହାସିକ ରେକର୍ଡ ନିଜ ନାମରେ କରିଛି ।
ବ୍ରିସବେନରେ ୩୩ ବର୍ଷ ଧରି ଅଷ୍ଟ୍ରେଲିଆ ଅପରାଜୟ ଧାରା ବଜାୟ ରଖିଥିଲା । କିନ୍ତୁ ଭାରତ ଏହି ଧାରାକୁ ଭାଙ୍ଗି ଦେଇଛି । ଏଥିସହ ଗାବା ଷ୍ଟାଡିୟମରେ ଅଷ୍ଟ୍ରେଲିଆ ରାଜୁତିର ଅନ୍ତ ଘଟିଛି । କଙ୍ଗାରୁ ଦଳ ୧୯୮୮ ମସିହା ପରେ ଅର୍ଥାତ ୩୩ ବର୍ଷ ମଧ୍ୟରେ ଗାବାରେ କୌଣସି ଟେଷ୍ଟ ମ୍ୟାଚ୍ ହାରିନଥିଲେ । ବ୍ରିସବେନରେ ଅଷ୍ଟ୍ରେଲିଆ ୧୯୩୧ରୁ ୨୦୧୯ ମଧ୍ୟରେ ପାଖାପାଖି ୬୩ଟି ମ୍ୟାଚ୍ ଖେଳିଛି । ଏଥି ମଧ୍ୟରୁ ୪୦ଟି ମ୍ୟାଚ୍ରେ ବିଜୟ ହାସଲ କରିବା ସହ ୧୩ଟି ରେ ମ୍ୟାଚ୍ ଡ୍ର ରହିଥିଲା ଏବଂ ୯ଟିରେ ପରାଜୟ ହୋଇଥିଲା । ତେବେ ଏଠାରେ ଭାରତୀୟ ଟିମ୍ ଖୋଳିଥିବା ୭ଟି ମ୍ୟାଚ୍ରେ ପ୍ରଥମ ଥର ପାଇଁ ବିଜୟ ହାସଲ କରିଛି ।
